Catarroja va celebrar el Dia de la Infància al parc de Paluzie
23 nov. 2022

L'Ajuntament de Catarroja es va bolcar amb la celebració del Dia de la Infància. Una jornada festiva i reivindicativa destinada a la ciutadania més jove de municipi que va servir per a donar a conéixer la primera de les accions del nou Consell Municipal de la Infància i Adolescència promogut per la regidoria de Ciutat Educadora, la instal·lació d'un mural commemoratiu en el quiosc de Paluzié dissenyat per elles i ells.

Així doncs, durant la setmana, els centres educatius del municipi van acudir al parc de Paluzié a començar la decoració del mural que té com a lema: ‘Acollir és créixer. Millor en Família’. Un mural que es va completar el diumenge amb les desenes de xiquetes i xiquets que van voler immortalitzar el moment amb el seu art en un mural que romandrà en el quiosc de Paluzié.

D'altra banda, des de la regidoria de Joventut, Infància i Adolescència, es va plantejar una jornada de diumenge festiva, en la qual, les famílies van poder gaudir d'una sèrie d'activitats i tallers relacionats amb les ODS. Posteriorment va tindre lloc la lectura del manifest del Dia de la Infància, per part dels components del CMIA, per a finalitzar amb una representació de titelles. A la vesprada, el Parc de Paluzié es va convertir en una xicoteta discoteca amb música i ball per als més menuts que van omplir d'alegria el recinte com un colofó a una gran jornada reivindicativa.